上林吏隐歌
王一岳 (Ming)
五岭由来炎瘴方，上林之地更幽僻。雨霰冥濛扫不开，四壁寒蛩声唧唧。萧条茅屋两三间，竹树烟村五六七。层峦叠翠矗青霄，云往云来蔽白日。参天老树虬龙蟠，涧里玄猿悲月夕。山中野老不记年，只看山花为岁历。妇持筐篚夫锄犁，南亩东墟各努力。陌头春色岁华新，男女行歌两抛掷。蓬头跣足去来忙，猺獞持戈当路侧。我挽江流洗瘴氛，拔剑指天山破裂。千厓豺虎永潜消，尽扫蛮尘归统一。昔时射策谒金门，鹏运九天搏两翼。谁知塌羽落大荒，驽乘只堪充下枥。遥瞻溪表紫流霞，粤鄙微躯抱忠赤。公馀閒暇碧槐亭，笑领清风卧松石。有时后圃看奴锄，篱菊莲池随意植。忽听林间野鸟鸣，逶迤小径苍苔湿。举头闽峤白云横，鹡鸰原头胡寂寂。纵有兰芽阶下生，奚似彩舞堂前席。我歌吏隐且奈何，长啸一声天地碧。